פרשת אורון שאול

אורון שאול (27 בדצמבר 1993 – 20 ביולי 2014) היה חייל צה"ל שנהרג בתקרית אש בקרב שג'אעייה במהלך מבצע צוק איתן, והוכר כחלל צה"ל שמקום קבורתו לא נודע. מותו משך לראשונה תשומת לב בין-לאומית כאשר חמאס הודיע כי נלקח בשבי, ושוב לאחר מכן כשדרש שחרור מחבלים בתמורה להחזרת גופתו. ב-18 בינואר 2025, במהלך מלחמת חרבות ברזל, חולצה גופתו מרצועת עזה בפעילות של צה"ל ושב"כ, כעשור לאחר שנהרג. לאחר חילוצה נטמנה גופתו בבית העלמין שבפוריה עילית.

 רקע 
אורון שאול נולד ב-27 בדצמבר 1993 בבית החולים פוריה, השני מבין שלושת בניהם של זהבה והרצל. הוא למד בתיכון בית ירח והיה תלמיד מצטיין. שירת בצה"ל כלוחם בחטיבת גולני.

ביום העצמאות ה'תשע"ד (2014), חודשיים בלבד לפני מותו, הוענק לשאול אות מצטיין הנשיא על ידי נשיא מדינת ישראל שמעון פרס.

בעקבות ירי רב של ארטילריה רקטית מרצועת עזה לעבר דרום ישראל, שהחל כתגובה ל"מבצע שובו אחים" ביהודה ושומרון ומעצרם של כ-400 פעילי טרור, בעיקר מארגון חמאס, לאחר חטיפת שלושת הנערים הישראלים ורציחתם ב-12 ביוני אותה שנה, הוכרז על יציאה למבצע צוק איתן ב-8 ביולי 2014. המבצע החל בשלב של הפצצות כבדות של חיל האוויר הישראלי, חיל השריון וחיל התותחנים על רצועת עזה, כשבמקביל ישראל ספגה ירי רקטי מרצועת עזה והתמודדה עם חדירה של מחבלים חמושים לשטחה שהגיעו מרצועת עזה דרך הים או דרך מנהרות. בשלב השני, שהחל ב-17 ביולי, נכנסו כוחות קרקעיים של צה"ל לרצועה, תחילה לבית חאנון, במטרה להרוס מנהרות טרור שחדרו לשטח ישראל, וכעבור שלושה ימים החל קרב שג'אעייה.

 החטיפה 

ממוזער|240x240 פיקסלים|נגמ"ש M-113 במבצע צוק איתן
במהלך הלחימה של חטיבת גולני בשכונת שג'אעייה ב-20 ביולי 2014, נפגע נגמ"ש מדגם M-113 מירי טיל נ"ט, שהביא למותם של שישה חיילי צה"ל ולהגדרתו של החייל השביעי בנגמ"ש, אורון שאול, כנעדר. חמאס טען במהירות כי לכד את חייל צה"ל בשם אורון שאול, וגיבה את טענתו בהצגת התצלום והתעודות של החייל. בהמשך אישר צה"ל כי גופתו לא זוהתה בין ההרוגים בנגמ"ש.

חמאס היה מודע לרגישות הישראלית לשבויים ועשה ניסיונות לחטוף חיילים. חטיפת שאול הובילה לחגיגות בקרב פלסטינים ברצועת עזה וביהודה ושומרון. בערוץ אל-אקצא נחגגה החטיפה בלגלוג על צער משפחתו של שאול ובשיר: "לקחנו שליט נוסף, בחור צעיר ובלונדיני". עד 22 ביולי הטילו דוברים מטעם ישראל ספק בטענות הלכידה אולם ב-25 ביולי אישרה ישראל כי שאול מת.

 המשא ומתן להחזרת גופת החייל 
ב-11 באוגוסט 2014 ביקר שר הביטחון משה יעלון בבית משפחת שאול כדי להודיע להם שהממשלה עושה כל מאמץ להשיג את גופת בנם מחמאס. ישראל פנתה לחמאס בבקשה להחזיר את גופותיהם של שאול והדר גולדין, בסוף הקיץ ותחילת הסתיו של 2014. השאלה אם על ישראל לשחרר מחבלים פלסטינים מורשעים בתמורה לגופות החיילים עוררה דיון פוליטי בישראל. חמאס השתמש בגופות החיילים כקלף מיקוח. המשא ומתן המתמשך לחילופי אסירים פלסטינים שנעצרו בישראל בגופות של שני החיילים היה מוקד לסיקור עיתונאי בין-לאומי. ב-9 בנובמבר 2025 גופתו של הדר גולדין הוחזרה לישראל במסגרת הסכם חמאס–ישראל.
250px|ממוזער|שמאל|מצפה אורון, שנחנך לזכרו של שאול בשנת 2015

 מלחמת חרבות ברזל 
ממוזער|הפוסטר של אורון שאול במיצב למען החטופים ברמת גן
ממוזער|מדבקה הקוראת להחזרתם של הדר גולדין ואורון שאול במהלך מלחמת חרבות ברזל
ב-2 בדצמבר 2023, בעיצומה של מלחמת חרבות ברזל, חוסל וסאם פרחאת, בנה של אום נידאל ומהאחראים לאסון הנגמ"ש, ל והמתקפה על אוטובוס התלמידים בשער הנגב. ב-18 בדצמבר השמידה יחידה של חטיבת גולני את "כיכר פלסטין" בעזה, בה הוקמה אנדרטה שבמרכזה הוצב פסל של נגמ"ש ממנו יוצא אגרוף האוחז בדיסקית הזיהוי של אורון שאול.

ב-18 בינואר 2025, יום לפני כניסת עסקת החטופים השנייה לתוקפה, חולצה גופתו מרצועת עזה במבצע של צה"ל ושב"כ, והובאה לקבורה בבית העלמין בפוריה עילית. מבצע ההחזרה זכה לכינוי "שובו בידינו".

 הנצחה 
באוגוסט 2014, יצא לזכרו השיר "אורון", בביצועו של אריק סיני (מילים: דודו ברק, לחן: אפי נצר).
ביום הזיכרון לחללי מערכות ישראל תשע"ה, אפריל 2015, הוקם לזכרו מצפה אורון ביער שווייץ, סמוך לפוריה עילית.

 ראו גם 
קרב רפיח (2014)
 מצפה אורון

 קישורים חיצוניים 

 הערות שוליים 

קטגוריה:מבצע צוק איתן
קטגוריה:חללי מבצע צוק איתן
קטגוריה:בוגרי תיכון בית ירח
קטגוריה:לוחמי חטיבת גולני
קטגוריה:שבויי צה"ל
קטגוריה:מבצעים לחילוץ בני ערובה ישראלים במלחמת חרבות ברזל
קטגוריה:נעדרי צה"ל שגופותיהם אותרו
קטגוריה:ישראלים שנולדו ב-1993
קטגוריה:ישראלים שנפטרו ב-2014